ՀԱՍՏԱՏՎԱԾ Է
Եվրասիական տնտեսական հանձնաժողովի խորհրդի
«\_\_\_» \_\_\_\_\_\_\_-ի 2015 թվականի
թիվ \_\_\_\_\_\_\_\_\_\_ որոշմամբ

**ԿԱՐԳ**

**Եվրասիական տնտեսական միության՝ դեղագործական** գործունեությամբ զբաղվող **տեսուչների միասնական ռեեստրի ձեւավորման ու վարման**

I. Ընդհանուր դրույթներ

1. Սույն Կարգը մշակված է «Եվրասիական տնտեսական միության մասին» 2014 թվականի մայիսի 29-ի պայմանագրի 30-րդ հոդվածի եւ «Եվրասիական տնտեսական միության շրջանակներում դեղամիջոցների շրջանառության միասնական սկզբունքների եւ կանոնների մասին» 2014 թվականի դեկտեմբերի 23-ի համաձայնագրի 10-րդ հոդվածի 4-րդ կետի իրագործման նպատակով եւ սահմանում է Եվրասիական տնտեսական միության՝ դեղագործական գործունեությամբ զբաղվող տեսուչների միասնական ռեեստրի ձեւավորման եւ վարման կանոնները։

2. Սույն Կարգում օգտագործվող հասկացություններն ունեն հետեւյալ իմաստը՝

«ռեեստր»՝ ընդհանուր տեղեկատվական ռեսուրս, որը պարունակում է տեղեկություններ Եվրասիական տնտեսական միության անդամ պետությունների՝ դեղագործական գործունեությամբ զբաղվող տեսուչների միասնական ռեեստրի վերաբերյալ եւ ձեւավորվում է Եվրասիական տնտեսական միության ինտեգրված տեղեկատվական համակարգի կիրառմամբ՝ Եվրասիական տնտեսական միության անդամ պետությունների եւ Եվրասիական տնտեսական հանձնաժողովի տեղեկատվական փոխգործակցության հիման վրա.

«դեղագործական գործունեությամբ զբաղվող տեսուչ»՝ դեղագործական տեսչական ստուգում իրականացնելու լիազորություն ունեցող անձ։

3. Ռեեստրի ձեւավորման եւ վարման նպատակն է դեղագործական գործունեությամբ զբաղվող տեսուչների վերաբերյալ տեղեկությունների հաշվառումը եւ համակարգումը։

4. Ռեեստրը ձեւավորվում եւ վարվում է Եվրասիական տնտեսական հանձնաժողովի կողմից (այսուհետ՝ Հանձնաժողով)՝ Եվրասիական տնտեսական միության անդամ պետությունների՝ դեղամիջոցների շրջանառության ոլորտի լիազորված մարմինների (դեղագործական տեսչությունների) կողմից (այսուհետ՝ համապատասխանաբար, Միություն, անդամ պետություններ, լիազորված մարմիններ (դեղագործական տեսչություններ))՝ էլեկտրոնային տեսքով Հանձնաժողով ներկայացված տեղեկությունների հիման վրա։

5. Լիազորված մարմինների (դեղագործական տեսչությունների) եւ Հանձնաժողովի միջեւ տեղեկատվական փոխգործակցությունը ռեեստրի ձեւավորման եւ վարման գործընթացում իրականացվում է Միության շրջանակներում Միության ինտեգրված տեղեկատվական համակարգի (այսուհետ՝ ինտեգրված համակարգ) միջոցների ընդհանուր գործընթացի իրագործման միջոցով։

6. Ռեեստրի ձեւավորումը եւ վարումը ներառում են լիազորված մարմիններից (դեղագործական տեսչություններից) Հանձնաժողովի՝ դեղագործական գործունեությամբ զբաղվող տեսուչների վերաբերյալ արդիական տեղեկությունների ստացումը, պահպանումը, ռեեստրի տեղեկությունների հրապարակումը «Ինտերնետ» տեղեկատվական-հեռահաղորդակցական ցանցում՝ Միության տեղեկատվական պորտալում, ինչպես նաեւ շահագրգիռ լիազորված մարմիններին (դեղագործական տեսչություններին) ռեեստրի տեղեկություններին հասանելիության տրամադրումը՝ ինտեգրված համակարգի միջոցների օգտագործմամբ։

7. Լիազորված մարմինները (դեղագործական տեսչությունները) պատասխանատվություն են կրում դեղագործական գործունեությամբ զբաղվող տեսուչների վերաբերյալ ռեեստրում ներառվելու համար ներկայացվող տեղեկությունների հավաստիության համար։

8. Ռեեստրի վարումն իրականացվում է ռուսերենով։

II. Ռեեստրում պարունակվող տեղեկությունների կազմը

9. Ռեեստրը պարունակում է դեղագործական գործունեությամբ զբաղվող տեսուչների վերաբերյալ՝ հրապարակման ենթակա հետեւյալ տեղեկությունները՝

ա) տեղեկությունները ռեեստրում ներառած անդամ պետության անվանումը,

բ) ազգանունը, անունը, հայրանունը (առկայության դեպքում),

գ) կոնտակտային տեղեկություններ՝ հեռախոսի համարը եւ էլեկտրոնային փոստի հասցեն (առկայության դեպքում),

դ) բարձրագույն մասնագիտական կրթության առկայության վերաբերյալ տեղեկություններ,

ե) մասնագիտության անվանումը՝ կրթության վերաբերյալ դիպլոմին համապատասխան,

զ) գիտական աստիճանի վերաբերյալ տեղեկություններ (առկայության դեպքում),

է) աշխատանքի վայրի վերաբերյալ տեղեկություններ՝

իրավաբանական անձի լրիվ եւ կրճատ անվանումները՝ անդամ պետության իրավաբանական անձանց ռեեստրում իրավաբանական անձի կազմակերպաիրավական ձեւի եւ եզակի նույնականացուցչի նշմամբ,

իրավաբանական անձի գտնվելու վայրը (հասցեն),

կոնտակտային տեղեկություններ՝ իրավաբանական անձի հեռախոսի եւ ֆաքսի համարները, էլեկտրոնային փոստի հասցեն (առկայության դեպքում),

պաշտոնի անվանումը,

ը) դեղագործական տեսչական ստուգումների անցկացման հետ կապված գործունեության իրականացման մեկնարկի ամսաթիվը,

թ) դեղագործական տեսչական ստուգումների անցկացման հետ կապված գործունեության իրականացման ավարտի ամսաթիվը։

10. Ռեեստրը պարունակում է դեղագործական գործունեությամբ զբաղվող տեսուչների վերաբերյալ՝ հրապարակման ոչ ենթակա հետեւյալ տեղեկությունները, որոնք հասանելի են միայն լիազորված մարմիններին (դեղագործական տեսչություններին)՝

ա) ծննդյան ամսաթիվը,

բ) քաղաքացիությունը,

գ) բնակության վայրը,

դ) բարձրագույն մասնագիտական կրթության վերաբերյալ տեղեկություններ՝ ուսումնական հաստատության անվանումը, ուսման սկիզբը եւ ավարտը (ամսաթիվ), որակավորումը (աստիճան), բարձրագույն մասնագիտական կրթության վերաբերյալ փաստաթղթի անվանումը, սերիան եւ համարը,

ե) լրացուցիչ կրթության վերաբերյալ տեղեկություններ՝

ուսումնական հաստատության անվանումը, ուսման սկիզբը եւ ավարտը (ամսաթիվ), մասնագիտության անվանումը՝ լրացուցիչ կրթության վերաբերյալ փաստաթղթին համապատասխան, որակավորումը (աստիճան), լրացուցիչ կրթության վերաբերյալ փաստաթղթի անվանումը, սերիան եւ համարը,

զ) մասնագիտացումը՝ նշելով պատշաճ դեղագործական գործելակերպերը, որոնց համապատասխան դեղագործական գործունեությամբ զբաղվող տեսուչը լիազորված է անցկացնել տեսչական ստուգում,

է) վերջին պաշտոնի աշխատանքային գործունեության վերաբերյալ տեղեկություններ՝

աշխատանքի ընդունման ամսաթիվը,

ազատման ամսաթիվը,

ը) դեղամիջոցների շրջանառության ոլորտում գործող կազմակերպությունների (այդ թվում՝ առողջապահական կազմակերպությունների) գնահատման բնագավառում աշխատանքային փորձը՝ պատշաճ դեղագործական գործելակերպերի պահանջներին դրանց համապատասխանությունը որոշելու նպատակով։

III. Ռեեստրը վարելու կարգը

11. Լիազորված մարմնի (դեղագործական տեսչության) կողմից անձին դեղագործական գործունեությամբ զբաղվող տեսուչ նշանակելու վերաբերյալ որոշման կայացումից հետո այդ անձի վերաբերյալ տեղեկությունները լիազորված մարմնի (դեղագործական տեսչության) կողմից փոխանցվում են Հանձնաժողով՝ ռեեստրում ընդգրկելու համար։

12. Դեղագործական գործունեությամբ զբաղվող տեսուչի վերաբերյալ՝ ռեեստրում ընդգրկման ենթակա տեղեկությունների փոփոխման դեպքում դրանք դեղագործական գործունեությամբ զբաղվող տեսուչի վերաբերյալ տեղեկությունները ռեեստրում ներառելու մասին որոշում կայացրած լիազորված մարմնի (դեղագործական տեսչության) կողմից փոխանցվում են Հանձնաժողով ռեեստրի արդիականացման նպատակով՝ ինտեգրված համակարգի միջոցների օգտագործմամբ։ Ընդ որում, արդիականությունը կորցրած տեղեկությունները ենթակա են արխիվային պահպանման՝ լիազորված մարմիններին (դեղագործական տեսչություններին) դրանց հասանելիության ապահովմամբ 10 տարվա ընթացքում։

13. Դեղագործական գործունեությամբ զբաղվող տեսուչի գործունեության դադարեցման վերաբերյալ տեղեկությունները փոխանցվում են լիազորված մարմնի (դեղագործական տեսչության) կողմից Հանձնաժողով՝ ռեեստրից եւ հետագա արխիվային պահպանումից բացառելու համար՝ լիազորված մարմիններին (դեղագործական տեսչություններին) դրանց հասանելիության ապահովմամբ 10 տարվա ընթացքում։

IV. Ռեեստրում պարունակվող տեղեկությունների նկատմամբ հասանելիությունը

14. Դեղագործական գործունեությամբ զբաղվող տեսուչի վերաբերյալ՝ հրապարակման ենթակա տեղեկությունների նկատմամբ շահագրգիռ անձանց հասանելիությունն իրականացվում է «Ինտերնետ» տեղեկատվական-հեռահաղորդակցական ցանցում՝ Միության տեղեկատվական պորտալի միջոցների օգտագործմամբ։

Այդպիսի մուտքը տրամադրվում է անհատույց, շուրջօրյա ռեժիմով՝ տեխնոլոգիական պրոֆիլակտիկ ընդհատումների եւ կանոնակարգային աշխատանքների անցկացման ընդհատումների հաշվառմամբ։

15. Դեղագործական տեսուչի վերաբերյալ՝ հրապարակման ոչ ենթակա տեղեկությունների տրամադրումը շահագրգիռ անձանց իրականացվում է լիազորված մարմնի (դեղագործական տեսչության) կողմից անդամ պետության օրենսդրությամբ սահմանված կարգով, այդ թվում՝ անձնական տվյալների եւ գաղտնի տեղեկատվության պաշտպանության ոլորտում։

16. Հանձնաժողովը ռեեստրի ձեւավորման եւ վարման շրջանակներում ապահովում է դեղագործական տեսուչի վերաբերյալ՝ հրապարակման ոչ ենթակա տեղեկությունների պաշտպանությունը չարտոնված մուտքից։